સિત્તેર વરસમાં જેટલાં વડા પ્રધાનો સત્તાસ્થાને બિરાજ્યા એ સૌએ વંશવારસોનું પૂરેપૂરું ધ્યાન રાખ્યું છે (લાલબહાદુર શાસ્ત્રી અને મોરારજી દેસાઈ આમાં અપવાદ છે). જવાહરલાલ, ચરણ સિંહ, જગજીવનરામ, ઇન્દિરાજી, રાજીવ ગાંધી આ કોઈએ પોતપોતાના કુટુંબ-કબીલાને ક્યાંય વાંધોવચકો ન આવે એવી ગોઠવણ કરી છે. નરેન્દ્ર મોદીએ આવું કશું નથી કર્યું (પણ એમના સાથીઓએ તો આવું જ કર્યું છે!) નરેન્દ્ર મોદીના કાર્યકાળમાં અપેક્ષા મુજબ કદાચ કેટલુંક નથી થયું. પણ યાદ રાખવા જેવી વાત એ છે કે એ જે નથી થયું એમાં આપણો ફાળો કેટલો છે? નોટબંધી કે જીએસટી એ લાંબા ગાળે દેશના હિતમાં છે એ આપણે સૌ સ્વીકારીએ છીએ અને છતાં વેળાકવેળાએ એનો વિરોધ કરીએ છીએ એનું કારણ એના અમલથી સાંપ્રત કાળમાં નાના-મોટા આપણને સૌને કેટલુંક નુકસાન વેઠવું પડે એમ છે. આના કારણે સામાન્ય પ્રજાને જ્યારે ઊલટી વાત કરવામાં આવે ત્યારે મતદાનની તરાહ બદલાય છે.